
DET VAR KNAPT en hendelse i det hele tatt.

Mellom to telt på markedsplassen kom en hanndjevel og en hunndjevel til syne. De hadde ansiktene vendt mot hverandre, fektet med armene og snakket i munnen på hverandre. Et øyeblikk stanset de og så seg rundt – det virket som de hadde hørt noe – og det var denne lille pausen som gjorde at Lucifer i det hele tatt festet seg ved det som skjedde, for han gjenkjente paret. Det var faren og moren til Anastasia. De fortsatte å fekte med armene og snakke i munnen på hverandre inntil de snudde og gikk i hver sin retning.

Mer var det ikke.


KAPITTEL 1

DA LUCIFER ALVAR slo opp øynene, var det to ting han la merke til. Rommet han lå i, var badet i sollys, og luften han pustet inn, var fylt av en lav, vedvarende summing. Det var som om sengen sto utendørs, ved engen der den gamle humlefarmen hans hadde ligget.

«Nei, se hvem som har våknet», sa en stemme i døråpningen. Det var medikien med det gylne, kornåkerfargede håret. Var det Claudia hun het? «Hvordan har du det?»

«Bra, tror jeg», svarte han og strakte seg. Det gjorde vondt overalt. «Litt støl, bare. Og sulten.»

«Neimen ikke rart med den graderingen du hadde», sa mediki Claudia og gikk med lette skritt over gulvet.

Graderingen. Når var den?

Han prøvde å huske, og da dukket hendelsene opp i minnet hans, den ene etter den andre. Innmarsjen på arenaen og brølet fra de mange tusen tilskuerne. Starten der han, Anastasia og Bugge la av gårde, side om side. De mange oppgavene, den ene vanskeligere enn den andre, og det vanvittige som skjedde etter post tre da Bugge rammet ham med en malefikum. Da skulle alt egentlig ha vært over. Likevel hadde det bare så vidt begynt.

«Hvordan er det med hodet?» spurte mediki Claudia. Hun bøyde seg nærmere og studerte pannen, tinningene og øynene hans.

«Bra?» sa han og kjente etter, men hodet var ikke annerledes enn resten av kroppen. Det gjorde vondt i det også.

«La oss ta en titt», sa Claudia og satte ham opp i sengen. Deretter viklet hun av bandasjene som var surret om pannen og bakhodet hans.

«Det ser fint ut», sa hun etter en stund. Da hadde hun dreid hodet hans i alle retninger. «Litt hovent, selvsagt, men det går over i løpet av en dag eller to.»

Hun trakk frem et håndspeil. «Er du nysgjerrig på resultatet?»

Han tok imot speilet og løftet det slik at han kunne se ansiktet sitt, og der, oppunder hårfestet, i hvert sitt hjørne av pannen, stakk de frem. Hornene. Kanskje tre centimeter lange og mørkebrune – litt mørkere enn håret. De gjorde ikke så mye ut av seg, men Lucifer syntes likevel forskjellen var enorm.

Helt siden han ble invitert til Djeveltinget i fjor høst, hadde han tenkt på seg selv som en djevel. Og mens han gjennom vinteren og våren deltok i timene i djevelfag og lærte stadig flere av hemmelighetene i djevelriket å kjenne, følte han seg også mer og mer som en djevel. Likevel, så sent som dagen før ville han ha kunnet stille seg opp i en gruppe mennesker uten at noen ville ha vært i stand til å si hvem i gruppen som var en djevel. Slik var det ikke lenger. Ikke med hornene stikkende ut av pannen. Nå var han en djevel.

Mediki Claudia satte seg på enden av sengen.

«Hornene kommer snart til å sitte bom fast», sa hun og tok tak i sine egne horn og dyttet hodet sitt fra side til side. «Men det tar noen dager før de fester seg, så den første uken vil jeg at du skal være forsiktig. Ingen bading, ingen klatring i trær, ingen oppdagelsesferd på mørke og uoversiktlige steder. Ok?»

«Ok», sukket han. Aktivitetene som Claudia hadde nevnt, var tilfeldigvis det han likte best å gjøre i sommerferiene på Krim. Stedet de dro til, var perfekt for sysler som det, og årets avreise var bare to dager unna. Det kom til å bli en kjedelig start på oppholdet.

«Og mens vi er inne på beskyttelse», sa hun og trakk et glass opp av lommen. Det hadde en gulhvit masse på innsiden. «Dette er hornkrem. Dere kommer til å lære å lage det i timene til mester Kremtoppstuen, men det er jo noen uker til undervisningen starter. Smør hornene hver morgen og kveld. Hvis ikke risikerer du at de tørker inn og faller av.»

«En siste ting», sa mediki Claudia og grep et skrin som sto på nattbordet. Hun plasserte det på dynen og åpnet det. Liggende på en seng av fiolett fløyel var to hylstre i sølv.

«Sølvhornene som tilfaller Beste Imp», sa hun. «Vi tok vare på dem mens du var til hornseremoni. De er dine, men du må vente med å bruke dem til hornene har festet seg.»

Lucifer plukket dem opp og dreide dem varsomt. I skinnet fra sollyset var de så blanke at de skar i øynene. Han syntes de var det fineste han hadde sett.

Så fikk han øye på noe mørkt på innsiden av det ene hornet, en flekk kanskje?

«Det er vel sølv tvers igjennom?» sa han og så på henne.

«Jeg vet ikke», svarte hun. «Det går det selvsagt an å finne ut, men er du sikker på at du vil vite?»

Lucifer la sølvhornene tilbake i skrinet og skulle akkurat til å sette det på nattbordet da det lød en stemme i værelset.

Impen som lurte døden. Det er dagens toppsak. Jeg heter Vargar Welhaven, og dette er Det sinnlige smyg.

Hvem var det som hadde snakket? Det var jo bare han og mediki Claudia i rommet?

«Hørte du det?» spurte han og kikket seg rundt for å se om det var montert høyttalere i tak eller vegger. «Mannen som snakket, han som kalte seg Vargar Welhaven?»

Den største begivenheten på det 6664. Djeveltinget var utvilsomt det som skjedde under graderingen til Imp.

«Hm …?» sa mediki Claudia og så på ham. «Å, Welhaven. Jeg har sant å si stengt sinnet mitt for ham. Synes han er litt slitsom, men han smyger hver fjerde time, og nå er det vel kvartus?»

Lucifer husket Welhaven fra målområdet etter graderingen. Welhaven hadde nærmest overfalt ham med spørsmål.

Etter post tre forsvant Lucifer Alvar plutselig fra arenaen. Vitner har fortalt at en konkurrerende smådjevel traff ham med en malefikum.

Lucifer fortsatte å granske værelset for tegn etter hvor stemmen kunne komme fra.

Mediki Claudia begynte å le. «Det er hornene», sa hun og tappet pekefingeren mot pannen. «De fanger opp signaler fra levende vesener rundt deg – visste du det ikke?»

Lucifer ristet på hodet. «Så alle i hele djevelriket kan høre dette?»

Kort etter var Lucifer likevel tilbake på arenaen. Som første djevel i historien hadde han returnert fra Abysah.

«Ja», sa Claudia. «Med mindre de har en skade på hornene, eller de har gjort som jeg og stengt sinnet sitt for ham.»

Ved kvintus kommer vi tilbake med mer om Lucifer Alvar, Impen som lurte døden.

«Men hvis jeg ikke vil at alt dette skal komme inn i hodet mitt», sa han og kjente hvor forvirrende det var å høre både Welhaven og medikien på samme tid, hvor ukomfortabelt det var å bli omtalt på denne måten for hele djevelriket, «hva kan jeg gjøre for å holde det ute?»

«Det er jo mester Lévi som virkelig kan dette», sa hun. «Og når timene i Sinnsmyging starter utpå høsten, kommer han garantert til å trene dere i det. Men det som har funket best for meg, er stumm-ganden.»

«Stumm?» sa Lucifer. Det var en av de fire sanseberøvingsgandene som de hadde lært til Imp-graderingen. «Men da tier du ham bare for et minutt?»

«Nja», svarte mediki Claudia. «Til å begynne med gjør du det, men når du har brukt ganden noen ganger, forsvinner han helt – eller, det var i hvert fall det som skjedde med meg.»

«Hva hvis du skulle ombestemme deg?» ville han vite.

«Ja, da har du et problem», sa hun og gjorde en grimase. «Du kan selvsagt avstumme ham, men for å greie det, må du vite når han snakker, og det er ikke så lett når du ikke hører ham.»

«Så jeg må enten få ham inn i hodet hver fjerde time eller stenge ham ute for alltid?»

«Nei da», sa hun og reiste seg – det var noen som hadde banket på. «Det finnes andre muligheter, og mester Lévi kan fortelle deg om dem. Jeg må bare innrømme at jeg ikke fulgte så godt med i akkurat de timene.»

Mediki Claudia smilte skjevt.

Så åpnet hun døren og ble alvorlig. Hun vekslet noen ord med den eller de som sto på utsiden, før hun snudde seg mot Lucifer og sa at han hadde besøk. Hvis det var noe, kunne han finne henne på vaktrommet – det var rett nede i gangen. Deretter forlot hun værelset.

Selv om Lucifer hadde sett begge de to besøkende før, og det bare var noen timer siden det skjedde, gikk det likevel ikke opp for ham hvem de var. Han la bare merke til at de var kledd i fiolett, noe som måtte bety at de jobbet i Djeveldepartementet og ikke på SADEM.

«Hei, Lucifer», sa den første, en hanndjevel. Han kom gående over gulvet med en rett, men likevel avslappet holdning. Like bak ham fulgte en hunndjevel som gikk med korte, trippende skritt. «Hvordan går det?»

Hanndjevelen flyttet blikket til skrinet, som fortsatt lå åpent i Lucifers fang. «Ser du har fått sølvhornene dine. Satt de bra?»

Lucifer skulle til å si at han ikke hadde prøvet dem ennå, at mediki Claudia hadde sagt at han måtte vente, da det gikk opp for ham hvem de besøkende var. Det var Den universelle herskeren i djevelriket, Ølak Ø, og lord Muuri, hunndjevelen som hadde ledet nattens kåring av Beste Imp.

Lucifer ville reise seg fra sengen slik at han kunne hilse ordentlig, men Den universelle herskeren ba ham bli under dynen. Deretter satte han seg på enden av sengen og grep skrinet med sølvhornene.

«Vi husker da vi fikk våre», sa han og holdt ett av hornene opp i sollyset. «Beste følelsen vi noen gang har hatt.» Så flyttet han blikket og så rett på Lucifer. «Og vi var ikke på langt nær like suverene som du.»

«Er dere også Beste Imp?» datt det ut av Lucifer. Han kunne liksom ikke tro at Den universelle herskeren noen gang hadde vært så ung at han gikk opp til graderinger.

«Ja, det er riktignok mer enn tjue år siden», smilte herskeren og la sølvhornet på plass i skrinet. «Men det var vårt stolteste øyeblikk.»

Herskeren snudde seg mot lord Muuri. «Vi og Magda graderte oss samtidig. Hadde det ikke vært for en usedvanlig krevende post i sinnsmyging – Baphomet har siden fått mye kjeft for den – ville hun også ha vært blant de seks.»

Lucifer kikket på lord Muuri. Hun flyttet på klovene og så ut som om hun egentlig hadde avtalt å være et annet sted. Det var noe ved henne som fikk huden hans til å prikke.

«Takk for bladene, forresten», sa herskeren og trakk et glass med grønt innhold opp av jakkelommen. «Vi fant dem da vi kom tilbake til suiten. Har aldri opplevd maken til kraft.»

Lucifer måtte senke blikket. Etter at han gikk i mål, hadde han brutt seg inn i suiten til Den universelle herskeren – han hadde trodd det var nødvendig for å bestå graderingen. På et bord hadde han plassert glasset som herskeren holdt i hånden, og deretter sneket seg ut. Nå som han satt rett foran ham og kunne tenke tilbake på det, syntes han det var fryktelig flaut.

«Hadde planten så få blader, eller lot du resten være igjen?»

Lucifer fortalte herskeren om Abysah og om hvordan foten hans hadde sittet fast i fjellet. Det hadde vært umulig å få den løs, men så hadde han oppdaget Ferula-planten. Han visste at han kunne bruke bladene til å lage dyvelsdrek, en harpiks som var ekstremt glatt. Likevel hadde han måttet helle fire glass nedover leggen før foten glapp fri.

«Fire glass …?» sa herskeren. Det virket som om han hadde vondt for å tro det han hadde hørt, og Lucifer kunne merke hvordan herskeren romsterte i sinnet hans for å finne ut om det virkelig var sant.

For å overbevise ham mante Lucifer frem bilder fra minnet, av Ferula-planten, av dyvelsdreken som han tappet på glass og helte nedover leggen, av foten som til slutt slapp ut av fjellet, av de rosaskimrende som jublet inne i fjellet.

Impen har sett Mørkets hær!

Herskerens sinn hadde åpnet seg. Det varte bare et øyeblikk, men Lucifer fikk et glimt av herskerens tanker – et underlig, svimmelt mørke – før sinnet lukket seg igjen.

Lucifer merket at herskeren ble irritert over hva han hadde vist av seg selv, men Lucifer kunne ikke forstå at det var noe å ta på vei for. Han hadde jo sett Mørkets hær.

I et langt øyeblikk sto tiden liksom stille i rommet. Lucifer fornemmet et sterkt ubehag. Han visste ikke hvor det kom fra, bare at det ikke kom fra ham selv.

Så lød et brak fra døren, og to imper stupte inn og landet på gulvet.

Den universelle herskeren forble rolig, men lord Muuri inntok duellstilling.

«Impen som lurte døden!» kauket de to inntrengerne før det gikk opp for dem at Lucifer ikke var alene.

«Å …», sa de tilnærmet i kor da de så hvem som var i rommet. «Unnskyld!»

«Nei, nei, kom endelig inn», sa herskeren. Et smil tegnet seg i ansiktet hans mens han hilste med hornhånden til de to impene. «Vårt ærend er uansett over.»

Han vendte seg mot Lucifer. «Vi ses snart igjen. I mellomtiden er det klokt å gjøre som medikiene sier», sa han og tappet pekefingeren mot pannen. «Hornene er djevelens viktigste redskap.»

Deretter slo han ut med armen mot lord Muuri, du først, og så forlot de rommet.

Ølak Ø – Den universelle herskeren?!

Lord Muuri! Hva skjer …?

De to impene satte seg på sengen hans. Det var Anastasia, kjæresten hans, og Orkus, djevelvennen som med et nødskrik hadde bestått graderingen. Lucifer kunne fornemme hvordan det kokte i hodet på dem.

«Hva gjorde de her? Hva var det de ville?» hvisket de i munnen på hverandre. «Har det med Impen som lurte døden å gjøre? Er det sant at du skal begynne å jobbe i DP?»

«Hæh?» sa Lucifer og så frem og tilbake mellom dem. «Har det klikka for dere? Jobbe i Djeveldepartementet – jeg er fjorten år.»

«Det er sånne ting de sier der ute», sa Anastasia og nikket mot vinduet.

«Og dette med Impen som lurte døden – hvem er det som har funnet på det?» ville Lucifer vite.

«Jeg vet ikke», sa Anastasia og trakk skuldrene helt opp til under ørene. «Men alle snakker om det.»

«Je trur itte du skjønner hva slags leven du har stelt i stand», sa Orkus. «Je stakk huet ut for å lufte meg litt her i stad, og da var det en smådjevel som ville ha autografen min bare for at je kjente deg.»

«Men det er jo helt vilt», sa Lucifer og la seg tilbake i sengen. «Alt jeg har gjort, er å bestå en gradering.»

«Som Beste Imp har du vel gjort litt mer enn det», innvendte Anastasia.

«Han Ølak kom itte på visitt til mitt rom», sa Orkus. «Det er i hvert fall helt sikkert. Itte hu Muuri heller.»

«Kan vi snakke om noe annet?» sa Lucifer. Solen skinte inn gjennom vinduet, og han følte at det var i ferd med å vokse frem en skygge bak ham som var mye større enn hva den spinkle kroppen hans burde kaste. «Er det forresten noen av dere som har noe å spise?»

Mat var det ingen av dem som hadde.

«Men jeg har en idé», sa Anastasia. Hun grep tak i Lucifer og dro ham opp i sittende stilling. «Hornene – få se!»

Lucifer prøvde å protestere – mediki Claudia hadde akkurat lagt på rene bandasjer, hornene var hovne og trengte ro – men Anastasia lot seg ikke stoppe. Hun surret løs den lange tøyremsen til den lå i en haug på dynen.

«Nøttebrune», sa hun da hun hadde betraktet ham en stund. «Du kler dem. De får deg til å virke eldre.»

«Men vent til dere får se mine», sa hun og begynte å vikle av bandasjene sine. «Dere kommer aldri til å gjette fargen.»

Anastasia hadde rett. Med det brune, krøllete håret hennes ville Lucifer ha forventet horn i omtrent samme farge – det var det som lot til å være vanligst – men Anastasias horn var gylne. De skilte seg tydelig fra pannen og håret.

«Er de ikke fine?» Hun reiste seg fra sengen og gikk ut på gulvet. Der snudde hun seg fra side til side slik at hornene kunne betraktes fra alle vinkler.

Lucifer syntes de var nydelige, men nå syntes han jo at det meste ved Anastasia var nydelig.

«Orkus, din tur. Ja, kom igjen – av med bandasjene», sa Anastasia og Lucifer i munnen på hverandre.

«Ok», sa Orkus og begynte å løsne det lange tøystykket som slanget seg rundt pannen hans. «Men det er dere som har bedt om det.»

«Oi», sa Lucifer da Orkus hadde avdekket hornene sine. «Det var ikke småtteri.»

Anastasia ga fra seg en plystrelyd. «La meg si det på den måten, Orkus. Hvis det er liv i andre galakser, så kommer nok du til å være den første som oppdager det.»

De lo. Orkus også.

«Hvor skal dere på ferie, forresten?» sa Anastasia da latteren hadde dødd ut.

«Ingen steder», sa Orkus og så ned. «Vi skal bruke alt sølvet vi har på å pusse opp hjemme.»

«Krim», sa Lucifer. «Ved Svartehavet. Det er et lite hus der vi er hver sommer.»

«Vi skal til Senegal og hilse på familien til paps», sa Anastasia og trakk knærne opp under seg. «Etter det skal vi på safari og se løver og giraffer. Tror mams og paps har litt dårlig samvittighet for alle månedene de var i Mongolia. Jeg gleder meg sånn!»

«Høres fantastisk ut», sa Orkus og smilte uten helt å få det til.

Anastasia tok det som en invitasjon til å fortelle mer om ferieplanene sine, og jo lenger hun snakket, desto stillere ble Orkus.

«Kanskje du kan komme ned til Krim i noen dager?» sa Lucifer og avbrøt talestrømmen til Anastasia. «Det er bare meg og bestemor. Hadde vært hyggelig med besøk.»

«Gjerne», sa Orkus og lyste opp. Det så nesten ut til at han var blitt truffet av en iflammer-gand.

«Kult», sa Lucifer idet mediki Claudia kom inn i rommet. «Jeg sjekker med bestemor hva som passer best.»

«Imper!» sa Claudia og stanset midt på gulvet. Hun hadde et misfornøyd uttrykk i ansiktet. «Dere kan ikke drive å ta av dere bandasjene hele tiden. Dere kan få infeksjoner. I verste fall kan dere miste hornene!»

Hun stilte Orkus og Anastasia opp ved siden av hverandre. Så la hun på rene bandasjer.

«Fyk av gårde nå», sa hun da hun var ferdig. «Det er visitt-tid, og familiene deres har kommet for å treffe dere.»

De tok avskjed. Orkus og Anastasia forlot rommet, men idet Anastasia skulle gå ut gjennom døren, snudde hun og kom tilbake til sengen. Der bøyde hun seg og kysset Lucifer på munnen.

«Ses snart», sa hun og småløp ut av rommet.

Medikien trakk emballasjen av en ny pakke med bandasjer og så på Lucifer med et uttrykk som sikkert hadde vært morsomt hvis det hadde angått en annen, men som akkurat der og da var ubegripelig flaut. Han kunne kjenne rødmen brenne i ansiktet, ja, han kunne kjenne den krype nedover halsen og ut på øreflippene. Hvis det hadde vært mulig å si «Allevitatum!» og forsvinne, så hadde han gladelig gjort det.

«Hvem er det som kommer for å besøke deg, da?» sa mediki Claudia mens hun surret de rene bandasjene om hodet hans. «Er det Hedrun?»

Det var en velkommen avledning. Han stirret forundret opp på henne. «Kjenner du bestemor?»

«Jeg gjorde», sa mediki Claudia og nikket. «For lenge siden.»

Han ventet på at hun skulle fortelle mer, men det gjorde hun ikke.

«Jeg tror ikke hun kommer», svarte han. «Jeg tror ikke engang hun var til stede under graderingen.»

«Å, det var hun helt sikkert», sa medikien og surret det lette stoffet noen ekstra runder rundt hvert horn. «Hun satt nok på tribunene, et sted du ikke kunne se henne. Uansett er hun helt sikkert fryktelig stolt av deg.»

«Jeg vet nå ikke det», svarte han. «Hun vil ikke at jeg skal gå djevelveien, som hun kaller det. Sier det er for farlig. Sier hun ikke orker å miste flere.»

Mediki Claudia festet bandasjen og satte seg på sengen.

«Da er det kanskje ikke så rart at hun er redd for å miste deg? Du vet, det betyr bare at hun er glad i deg.»

«Tror du?»

«Helt sikkert», sa hun og la hånden sin på hans. «Helt, helt sikkert.»

Det banket på.

Både Lucifer og Claudia vendte ansiktet mot døren.

Det var bestemoren, kledd i et fargerikt skaut og høyhælte støvletter, som vanlig.

«Nei, men hei», sa hun da hun fikk øye på dem. Hun lukket døren og kom bort til dem.

«Er det du som er på vakt?» sa hun til Claudia. «Så hyggelig å se deg.»

Claudia reiste seg, og de ga hverandre en klem.

Bestemoren gikk deretter bort til Lucifer.

«Du kan virkelig kunsten å skremme en gammel hunndjevel», sa hun mens hun bøyde seg og klemte ham også. «Men Beste Imp. Du verden. For en prestasjon.»

Bestemoren så på ham. Hun virket faktisk stolt. Så ba hun om å få snakke med Claudia.

Mens de gikk ut på gangen, falt Lucifer tilbake i sengen. Han kikket opp i taket og merket at det var noe som sprengte i brystet, noe som gjorde det vanskelig å puste.

Claudia og bestemoren kom tilbake inn i rommet.

«Jeg er blitt enig med Hedrun om at du kan få reise hjem», sa mediki Claudia. «Men det er under forutsetning av at du gjør som hun sier. Husk det vi snakket om når det gjelder bading, klatring i trær, og så videre. Og husk hornkrem. Ok?»

«Ja da», sa Lucifer. «Hver morgen og hver kveld. Ellers tørker de og faller av.»

«Noe sånt», sa hun og smilte.

«Det har vært fint å ha deg her, Lucifer», sa Claudia da han hadde kledd på seg og pakket de få tingene som han skulle ha med hjem. «Masse lykke til i året som kommer, og så håper jeg at jeg ikke får se deg igjen med det første.»

De forlot rommet og gikk mot utgangen.

På veien passerte de andre imper og familiene deres. Det var også familier til djevler som Lucifer ikke kjente – kanskje slike som hadde gradert seg til Teufe og Diabol?

SADEM var fylt til bristepunktet. Luften summet, og overalt hvor han gikk, fornemmet han blikk som fulgte ham og stemmer som hvisket om ham.

Er det han? … Ja, det er han, Lucifer Alvar … Det er impen som lurte døden.

Utgangsdørene gled til side, og de kom ut i frisk luft. En stor folkemengde var samlet under trærne som ledet opp til inngangen. Lucifer speidet etter parkeringsplassen, men så husket han at djevler ikke kjørte bil, de beveget seg med fjernfortfrakt.

Anastasia! Han kom på at han hadde glemt å si ha det til henne. Hun trodde sikkert at han ble til neste dag, de skulle jo egentlig være til observasjon i tjuefire timer.

«To sek», sa han og ga tingene sine til bestemoren. «Er bare noe jeg må gjøre.»

Han fortet seg tilbake gjennom inngangsdøren og mot korridoren der han hadde ligget, men før han var kommet halvveis, støtte han på Anastasia og moren. Det lot til at de også var i ferd med å forlate SADEM.

«Hva skjer?» sa han. Anastasias ansikt så helt annerledes ut enn det hadde gjort da hun og Orkus besøkte ham på rommet.

«Det er paps», sa Anastasia. «Han har ikke kommet hjem etter Djeveltinget.»

«Det er sikkert ingenting», sa moren Inga, som Anastasia hadde etternavnet sitt etter. Men det virket ikke som hun trodde på sine egne ord, for ansiktet hennes var helt grått.

«Det er bare tre dager til ferien starter», sa Anastasia.

«Vi må dra», sa moren og trakk Anastasia med seg.

«Si fra hvis det er noe jeg kan gjøre, da», ropte han etter dem.

Han så dem gå ut gjennom utgangsdøren, ta noen skritt over gresset og forsvinne i løse luften.

Mens han fulgte etter samme vei, kom han til å tenke på noe som skjedde natten før. Det var rett etter at de forlot scenen. Mellom to telter på markedsplassen hadde han fått øye på foreldrene til Anastasia. De hadde fektet med armene og snakket i munnen på hverandre, og så hadde de plutselig snudd og gått i hver sin retning. Var det etter det at faren forsvant?

Utgangsdørene åpnet seg, og Lucifer nærmet seg folkemengden som sto under trærne. Han orket ikke å bli gjenkjent flere ganger, så han bøyde hodet og kikket ned i gresset.

Han var nesten fremme hos bestemoren da han merket at et slags uvær kom mot ham. Rett etter støtte han sammen med en djevel. Det gjorde ikke vondt, men han kjente en underlig bølge skylle over kroppen, som gåsehud nærmest.

Da han løftet blikket for å se hvem han hadde truffet, var det ingen som hadde øynene rettet mot ham. Det eneste han så, var et hode med kort, rødt hår som forsvant i mengden.

Lucifer visste bare om én person som hadde slikt hår, og det var Bugge Vanvegh. Men Bugge kunne det ikke være. Han var blitt diskvalifisert fra graderingen og vist bort. Han måtte være et helt annet sted.

Lucifer nådde frem til bestemoren uten at det skjedde mer. Han grep hånden hennes, hun sa «Allevitatum!», og så dro de hjem.

